b'\n_START_ARTICLE_\nSverre Fehn\n_START_PARAGRAPH_\nSverre Olav Fehn (14. elokuuta 1924 Kongsberg, Buskerudin l\xc3\xa4\xc3\xa4ni \xe2\x80\x93 23. helmikuuta 2009) oli norjalainen arkkitehti. H\xc3\xa4n valmistui arkkitehdiksi Oslossa vuonna 1949. Matkusteltuaan vuosina 1952\xe2\x80\x931953 Marokossa Fehn ty\xc3\xb6skenteli kaksi vuotta Pariisissa arkkitehti Jean Prouv\xc3\xa9n arkkitehtitoimistossa. Tuolloin h\xc3\xa4n my\xc3\xb6s tutustui Le Corbusierin t\xc3\xb6ihin. Palattuaan takaisin Norjaan Fehn perusti oman arkkitehtitoimistonsa. Vuosina 1971\xe2\x80\x931995 h\xc3\xa4n toimi professorina Oslon arkkitehtikorkeakoulussa (Arkitekth\xc3\xb8gskolen i Oslo). Arvostetulla arkkitehtuurin Pritzker-palkinnolla Fehn palkittiin vuonna 1997.'